**O sv. Konštantínovi-Cyrilovi aj na GTF v Prešove**

Pri príležitosti nedávneho sviatku blaženého skonu sv. Konštantína-Cyrila sa v pondelok 19. februára na Gréckokatolíckej teologickej fakulte v Prešove uskutočnila prezentácia jeho životného príbehu. Na podujatí sa zúčastnili pedagógovia, administratívni zamestnanci i študenti fakulty. Prednášateľ doc. Michal Hospodár poukázal na vysokú byzantskú kultúru a spiritualitu, ktorá zrodila takého vynikajúceho muža. Dotkol sa aj chápania pojmu filozofia, ktorý vo vtedajšom kontexte predstavoval nielen vonkajšiu intelektuálnu vybavenosť, ale predovšetkým nasmerovanie vlastného života k večnému cieľu. O túto múdrosť prosil a vytrvalo ju hľadal aj mladý Konštantín. Študentov doc. Hospodár nabádal k prepájaniu vlastných intelektuálnych schopností s prijatím Božieho povolania k evanjelizácii prostredia. V druhej časti obrazom i slovom predstavil pobyt solúnskych bratov v Ríme, Baziliku Santa Maria Maggiore, hrob sv. Cyrila v Bazilike sv. Klementa a ďalšie súvislosti. Pripojil aj zaujímavosti zo svojej nedávnej služobnej cesty v Ríme, kde bol v rámci riešenia vedeckého projektu.

Na záver vyjadril poďakovanie prednášateľovi doc. Peter Tirpák, dekan fakulty. Na jeho podnet sa prítomní presunuli ešte do fakultnej kaplnky, kde zaspievali na počesť našich vierozvestov a apoštolom rovných bratov časť akatistu.

MH